               COMISIA EUROPEANĂ
            Bruxelles, 16.5.2018
            COM(2018) 288 final
            2018/0149(NLE)
            Propunere de
            DECIZIE A CONSILIULUI
            privind semnarea, în numele Uniunii Europene, a unui Protocol la Acordul privind transportul internațional ocazional de călători cu autocare și autobuze (Acordul Interbus), în ceea ce privește serviciile internaționale regulate și serviciile internaționale regulate speciale de transport de călători cu autocarul și autobuzul
            (Text cu relevanță pentru SEE)

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Acordul Interbus privind transportul internațional ocazional de călători cu autocare și autobuze
                     1
                   a intrat în vigoare la 1 ianuarie 2003. Acordul a fost ulterior actualizat pentru a ține seama de progresele tehnice și legislative prin Decizia nr. 1/2011
                     2
                   a Comitetului mixt instituit în temeiul acordului.

                  Acordul Interbus vizează, în forma sa actuală, transportul internațional ocazional de călători cu autocarul și autobuzul. La 5 decembrie 2014, Consiliul a autorizat Comisia să deschidă negocieri, în numele Uniunii Europene, care este parte contractantă la Acordul Interbus, în vederea extinderii domeniului de aplicare al acordului la transportul regulat și la transportul regulat special de călători (sub rezerva autorizării). Textul propus în anexa la prezenta decizie a Consiliului este în concordanță cu autorizația de negociere acordată de către Consiliu.

                  Au avut loc trei sesiuni de negociere cu părțile contractante, în consultare cu un comitet special desemnat de Consiliu. De fiecare dată, statele membre au fost invitate să participe în calitate de experți.

               În cursul reuniunii din 10 noiembrie 2017, după introducerea unor modificări, părțile contractante prezente au aprobat textul, considerându-l stabil și finalizat. Au fost prezente trei părți contractante din Europa de Est și de Sud-Est (Republica Moldova, Muntenegru și Ucraina). În plus, o parte contractantă (Albania) își exprimase deja în scris opinia pozitivă cu privire la text. Părțile au convenit asupra unei perioade de semnare.

                  Transportul internațional regulat și transportul internațional regulat special de călători cu autobuzul și autocarul sunt sectoare importante care asigură mobilitatea cetățenilor europeni, cu o structură de preț accesibilă. Dezvoltarea acestora în afara UE ar fi deopotrivă în beneficiul cetățenilor UE, al turiștilor străini, al industriei turismului și al regiunilor europene. Această dezvoltare este însă frânată de diferențele dintre acordurile bilaterale între statele membre și țările terțe, care îngreunează procesul de autorizare și operarea de curse internaționale regulate și de curse internaționale regulate speciale. Dezavantajele reies cel mai clar în cazul curselor internaționale regulate lungi, care traversează mai multe țări.

                  Accesul pe piață al serviciilor regulate și al serviciilor regulate speciale ar trebui acordat, după cum se prevede în proiectul de protocol, printr-o procedură de autorizare uniformă, sub rezerva punerii în aplicare a acquis-ului UE în domeniul transportul rutier de călători, inclusiv referitor la siguranța rutieră, la dispozițiile tehnice, la calificările șoferilor, la normele sociale, la drepturile călătorilor, la mediu și la accesul la ocupație.

                  Acordul Interbus se va menține în vigoare neschimbat în cazul transportului internațional ocazional de călători cu autocarul și autobuzul.

                  Protocolul vizează numai dispozițiile necesare extinderii Acordului Interbus la transportul regulat și la transportul regulat special de călători cu autocarul și autobuzul (în curs de autorizare). El nu modifică și nici nu repetă norme comune, ci se referă la dispozițiile de bază ale Acordului Interbus. Acest lucru, împreună cu faptul că o parte contractantă poate să semneze, să ratifice sau să adere la protocol numai după ce a semnat, ratificat sau aderat la Acordul Interbus, va garanta că normele Interbus sunt acceptate și aplicate de părțile contractante atunci când semnează, ratifică sau aderă la protocol.

                  În prezent, în afară de Uniunea Europeană, Republica Albania, Bosnia și Herțegovina, fosta Republică iugoslavă a Macedoniei, Republica Moldova, Muntenegru, Republica Turcia și Ucraina sunt părți contractante la acordul Interbus și ar putea să semneze, să ratifice sau să adere la protocol.

                  S-a ținut cont de experiența dobândită în urma acordurilor existente cu privire la transportul rutier, de exemplu, prin parteneriate între operatorii stabiliți în teritoriile deservite.

                  Sub rezerva anumitor condiții, o parte contractantă sau un stat membru al Uniunii Europene poate decide, fără discriminare, că toate serviciile de transport rutier de călători regulate și regulate speciale, cu originea sau cu destinația pe teritoriul său, fac obiectul unor acorduri de parteneriat între operatorii de origine și de destinație ai respectivului serviciu regulat sau regulat special.

               Operatorii stabiliți pe teritoriul părților contractante sau în statele Uniunii traversate cu puncte de îmbarcare și debarcare a călătorilor pot să adere la aceste parteneriate dacă decid în acest sens.

               Proiectul de protocol pune accentul pe legislația Uniunii Europene [Regulamentul (CE) nr. 1071/2009
                  3
               ] în ceea ce privește sancțiunile și infracțiunile cele mai grave, precum și îndeplinirea celor patru condiții necesare accesului la ocupația de operator de transport rutier de călători (sediu real și stabil, reputație bună, capacitate financiară și competență profesională).

                  Proiectul de protocol introduce un comitet mixt pentru a facilita gestionarea protocolului. Dispozițiile comitetului mixt instituit în temeiul Acordului Interbus se aplică mutatis mutandis comitetului mixt instituit în temeiul protocolului. În consecință, comitetul mixt instituit în cadrul protocolului ar urma să se ocupe în special de viitoarele modificări tehnice și actualizări legislative nesubstanțiale specifice protocolului. Comitetul mixt ar trebui să-și adopte propriul regulament de procedură. În plus, sarcinile comitetului mixt care decurg din proiectul de protocol propriu-zis sunt cele de primire și distribuire a informațiilor, de evaluare a funcționării protocolului la fiecare cinci ani și măsurile care trebuie luate în cazul aderării la Uniunea Europeană a unor părți contractante din afara Uniunii.

                  Conform proiectului de protocol, perioada de valabilitate a unei autorizații pentru serviciile internaționale regulate și serviciile internaționale regulate speciale nu poate depăși cinci ani.

                  Proiectul de protocol în sine ar urma să se încheie pentru o perioadă de cinci ani de la data intrării în vigoare. Durata protocolului se prelungește automat pe perioade succesive de câte cinci ani, pentru părțile contractante care nu-și exprimă dorința de a-l denunța.

               ••Coerența cu dispozițiile existente în domeniul de politică vizat

                  Protocolul propus este în concordanță cu politica comună a Uniunii în domeniul transporturilor. El cuprinde părțile relevante din Regulamentul (CE) nr. 1073/2009
                     4
                  , astfel cum au fost adaptate în sensul acordului internațional.

                  Proiectul de protocol prevede o mai bună armonizare a cadrului serviciilor internaționale regulate și al serviciilor internaționale regulate speciale de transport cu autocarul și cu autobuzul.

               ••Coerența cu alte domenii de politică a Uniunii

                  Propunerea este în concordanță cu politica de vecinătate și cu relațiile externe ale UE.

                  Proiectul de protocol este, de asemenea, în concordanță cu acordurile existente, precum acordurile de uniune vamală, de preaderare și de asociere, fiind destinat să furnizeze mediul reglementar în care UE și celelalte părți contractante la Acordul Interbus să poată avea acces reciproc, în temeiul unor norme uniforme, la piețele serviciilor internaționale regulate și ale serviciilor internaționale regulate speciale.

               •• Dispoziții fiscale

                  Apropierea dispozițiilor vamale si fiscale din proiectul de protocol este, din perspectiva scopului și conținutului, secundară și indirectă în comparație cu obiectivele politicii din domeniul transporturilor, vizate de protocol.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

                  Temeiul juridic îl constituie Tratatul privind funcționarea Uniunii Europene (TFUE), în special temeiul juridic material, și anume articolul 91 din TFUE, coroborat cu articolul 218 alineatul (5).

               •Subsidiaritate

                  Aderarea Uniunii la un protocol de extindere a sferei unui acord multilateral internațional existent la care Uniunea este parte contractantă nu poate fi adoptată decât de Uniune, care are astfel competențe exclusive în acest domeniu.

                  Protocolul înlocuiește dispozițiile corespunzătoare din acordurile bilaterale privind serviciile internaționale regulate și serviciile internaționale regulate speciale de transport rutier încheiate între părțile contractante, precum și între statele membre ale Uniunii și părțile contractante nemembre ale UE. Cu toate acestea, protocolul permite autorizațiilor existente în temeiul acordurilor bilaterale să fie menținute timp de cinci ani înainte de a fi înlocuite de dispozițiile protocolului.

               •Proporționalitate

               Dispozițiile proiectului de protocol sunt proporționale și nediscriminatorii și se aplică reciproc tuturor părților contractante (inclusiv UE). Ele vizează să reducă o posibilă concurență neloială și să elimine din traficul rutier vehiculele învechite și operatorii neconformi.

               Legislația menționată în proiectul de protocol a fost deja adoptată de Uniunea Europeană.

               •Alegerea instrumentului

                  Articolul 218 alineatul (5) din TFUE prevede că instrumentul aplicabil este o decizie a Consiliului.

               3.OBȚINEREA ȘI UTILIZAREA EXPERTIZEI ȘI EVALUAREA IMPACTULUI / SIMPLIFICAREA

               •Obținerea și utilizarea expertizei și evaluarea impactului

                  Comisia nu a realizat o evaluare a impactului și nu a utilizat expertiză externă. Extinderea Acordului Interbus la serviciile internaționale regulate și serviciile internaționale regulate speciale de transport de călători cu autocarul și autobuzul ar contribui la extinderea domeniului geografic de aplicare a acquis-ului Uniunii Europene în domeniul transportului rutier de călători.

                  Impactul economic și social ar fi în avantajul transportului de călători, al industriei și al turismului. Creșterea volumelor de trafic ar avea probabil un efect moderat asupra mediului.

               Ca până acum, transportatorii pot fi IMM-uri cu parcuri mai mici de autocare sau de autobuze ori companii mai mari cu parcuri mai mari.

                  Un comitet special numit de Consiliu a fost permanent ținut la curent despre evoluția negocierilor, iar experții statelor membre au participat la negocierile cu părțile contractante nemembre ale UE.

               •Simplificare

               Armonizarea procedurilor de obținere a autorizațiilor pentru serviciile internaționale regulate și serviciile internaționale regulate speciale de transport de călători cu autocarul și autobuzul ar simplifica realizarea acestor operațiuni.

               4.IMPLICAȚII BUGETARE

               Nu sunt prevăzute.

               5.ALTE ELEMENTE

               •Modalități de evaluare și raportare

               Articolul 16 din proiectul de protocol prevede că funcționarea protocolului trebuie evaluată din cinci în cinci ani de către comitetul mixt instituit în temeiul articolului 18 din protocol.

               •Următoarea etapă a procedurii

               Comisia consideră că este necesar să se inițieze procedura în vederea semnării și a încheierii ulterioare a protocolului. Prin urmare, Comisia prezintă Consiliului prezenta propunere de decizie a Consiliului privind semnarea unui protocol privind serviciile internaționale regulate și serviciile internaționale regulate speciale de transport de călători cu autocarul și cu autobuzul la Acordul privind transportul internațional ocazional de călători cu autocare și autobuze (Acordul Interbus).

               •Explicații detaliate cu privire la dispozițiile specifice ale propunerii

               Dispoziții specifice ale propunerii de decizie a Consiliului:

               ·Articolul 1 din proiectul de decizie a Consiliului prevede, pentru semnarea, în numele Uniunii, a Protocolului la Acordul Interbus privind serviciile internaționale regulate și serviciile internaționale regulate speciale de transport de călători cu autocarul și cu autobuzul.

               ·Articolul 2 autorizează Secretariatul general al Consiliului să stabilească instrumentul prin care se acordă puteri depline în vederea semnării protocolului menționat, sub rezerva încheierii acestuia, persoanei sau persoanelor indicate de negociatorul protocolului.

               ·Articolul 3 prevede intrarea în vigoare a deciziei Consiliului.

               Dispoziții specifice ale anexei la propunerea de decizie a Consiliului:

               ·Articolul 1 definește domeniul de aplicare al protocolului în ceea ce privește serviciile internaționale regulate și serviciile internaționale regulate speciale de transport de călători cu autocarul și cu autobuzul având originea sau destinația pe teritoriul părții contractante în care este stabilit operatorul și în care sunt înmatriculate vehiculele sau pe care serviciul îl traversează, cu puncte de îmbarcare și debarcare a călătorilor, sau prin care trece fără să îmbarce sau să debarce călători. Orice formă de cabotaj este interzisă.

               ·Articolul 2 este o clauză de nediscriminare.

               ·Articolul 3 cuprinde definiții.

               ·Articolul 4 se referă la anexa 1 la Acordul Interbus privind dispozițiile aplicabile operatorilor de transport rutier de călători.

               ·Articolul 5 se referă la anexa 2 la Acordul Interbus privind condițiile tehnice aplicabile vehiculelor.

               ·Articolul 6 conține dispoziții privind serviciile internaționale regulate și serviciile internaționale regulate speciale supuse autorizării. Printre altele, aceasta prevede posibilitatea ca părțile contractante sau statele membre ale Uniunii Europene să decidă dacă serviciile regulate sau serviciile regulate speciale între părțile contractante fac obiectul unor acorduri de parteneriat între operatorii de origine și cei de destinație ai serviciului. Operatorii părților contractante sau ai statelor membre traversate cu puncte de îmbarcare și debarcare a călătorilor pot adera la aceste parteneriate dacă decid în acest sens.

               ·Articolul 7 prevede că secțiunile V și VI din Acordul Interbus privind dispozițiile sociale și dispozițiile vamale și fiscale se aplică protocolului.

               ·Articolul 8 prevede autoritatea de autorizare care eliberează autorizațiile, beneficiarii autorizațiilor, perioada de valabilitate a unei autorizații, elementele care urmează să fie specificate într-o autorizație și utilizarea de vehicule suplimentare temporar și în cazuri excepționale.

               ·Articolul 9 definește procedura de depunere a unei cereri de autorizare.

               ·Articolul 10 prevede procedura de autorizare, inclusiv contactele dintre autoritățile competente relevante, acordarea autorizației și motivele unice pentru respingerea unei cereri.

               ·Articolul 11 prevede norme de reînnoire sau de modificare a unei autorizații.

               ·Articolul 12 prevede norme referitoare la expirarea unei autorizații.

               ·Articolul 13 prevede obligațiile operatorilor de transport.

               ·Articolul 14 prevede că părțile contractante ar trebui să se asigure că operatorii de transport respectă dispozițiile relevante.

               ·Articolul 15 [coroborat cu articolul 8 alineatul (9)] enumeră documentele care trebuie să se afle la bordul vehiculului.

               ·Articolul 16 prevede durata protocolului (cinci ani), cu o prelungire tacită pentru perioade succesive de cinci ani și evaluări periodice ale funcționării protocolului.

               ·Articolul 17 se referă la o perioadă tranzitorie de cinci ani pentru serviciile regulate și serviciile regulate speciale de transport de călători în cadrul acordurilor bilaterale, la ratificarea sau aprobarea protocolului și la depozitarul protocolului, la intrarea în vigoare a protocolului, la denunțare și la limbi.

               ·Articolul 18 instituie un comitet mixt de gestionare a protocolului.

               ·Articolul 19 prevede procedura de urmat atunci când o parte contractantă la protocol, nemembră a Uniunii, aderă la Uniunea Europeană.

               ·Articolul 20 deschide protocolul pentru semnare și prevede că aderarea la protocol sau ratificarea acestuia este condiționată de aderarea prealabilă la Acordul Interbus sau de ratificarea prealabilă a acestuia.

               ·Articolul 21 prevede că, după intrarea în vigoare, orice parte contractantă la Acordul Interbus poate adera la protocol.

               ·Articolul 22 prevede că anexele la protocol sunt parte integrantă a acestuia.

               ·Anexele 1 și 2 la protocol fac referire la anexele 1 și 2 la Acordul Interbus. Anexa 1 subliniază și reiterează expres dreptul Uniunii Europene privind drepturile călătorilor și controalele și sancțiunile aplicabile în cazul infracțiunilor celor mai grave, precum și condițiile de acces la profesie.

               ·Anexa 3 conține un model de cerere pentru un serviciu internațional regulat sau un serviciu internațional regulat special.

               ·Anexa 4 conține un model de autorizare pentru un serviciu internațional regulat sau un serviciu internațional regulat special de transport de călători.

               2018/0149 (NLE)

               Propunere de

               DECIZIE A CONSILIULUI

               privind semnarea, în numele Uniunii Europene, a unui Protocol la Acordul privind transportul internațional ocazional de călători cu autocare și autobuze (Acordul Interbus), în ceea ce privește serviciile internaționale regulate și serviciile internaționale regulate speciale de transport de călători cu autocarul și autobuzul

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91, coroborat cu articolul 218 alineatul (5),

               având în vedere propunerea Comisiei Europene
                  5
               ,

               întrucât:

               (1)În conformitate cu Decizia 2002/917/CE a Consiliului
                  6
               , Acordul privind transportul internațional ocazional de călători cu autocare și autobuze (Acordul Interbus) a fost încheiat, în numele Uniunii, la 3 octombrie 2002 și a intrat în vigoare la 1 ianuarie 2003
                  7
               .

               (2)La 5 decembrie 2014, Consiliul a autorizat Comisia să deschidă negocierile în vederea încheierii unui protocol la Acordul Interbus privind serviciile internaționale regulate și serviciile internaționale regulate speciale de transport de călători cu autocarul și autobuzul cu Republica Albania, Bosnia și Herțegovina, fosta Republică iugoslavă a Macedoniei, Republica Moldova, Muntenegru, Republica Turcia și Ucraina.

               (3)Negocierile s-au încheiat cu succes în cadrul reuniunii părților contractante la Acordul Interbus, la 10 noiembrie 2017.

               (4)Protocolul ar trebui să faciliteze furnizarea de servicii regulate și de servicii regulate speciale între părțile contractante la Acordul Interbus și, prin urmare, să conducă la îmbunătățirea legăturilor de transport de călători între acestea.

               (5)În ceea ce privește normele generale, în special funcționarea comitetului mixt, și pentru a facilita aplicarea acestuia, proiectul de protocol reflectă în mare măsură normele stabilite în Acordul Interbus.

               (6)Pentru ca beneficiile acestuia să nu fie întârziate în mod excesiv și în mod similar cu ceea ce se prevede în Acordul Interbus, protocolul prevede intrarea sa în vigoare, pentru părțile contractante care l-au aprobat sau ratificat, atunci când patru părți contractante, inclusiv Uniunea, l-au aprobat sau ratificat.

               (7)Prin urmare, Protocolul la Acordul Interbus privind serviciile internaționale regulate și serviciile internaționale regulate speciale de transport de călători cu autocarul și autobuzul ar trebui semnat în numele Uniunii, sub rezerva încheierii sale la o dată ulterioară,

               ADOPTĂ PREZENTA DECIZIE:

               Articolul 1

               Se aprobă semnarea, în numele Uniunii, a Protocolului la Acordul privind transportul internațional ocazional de călători cu autocare și autobuze (Acordul Interbus), în ceea ce privește serviciile internaționale regulate și serviciile internaționale regulate speciale de transport de călători cu autocarul și autobuzul, sub rezerva încheierii respectivului protocol.

               Textul protocolului care urmează a fi semnat este anexat la prezenta decizie.

               Articolul 2

               Secretariatul general al Consiliului stabilește instrumentul prin care se acordă puteri depline în vederea semnării protocolului menționat, sub rezerva încheierii acestuia, persoanei sau persoanelor indicate de negociatorul protocolului.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)

                        JO L 321, 26.11.2002, p. 11.

                     (2)

                        Decizia nr. 1/2011 a Comitetului mixt înființat în temeiul Acordului Interbus privind transportul internațional ocazional de călători efectuat cu autocare și autobuze din 11 noiembrie 2011 de adoptare a propriului regulament de procedură și de adaptare a anexei 1 la acord privind condițiile aplicabile operatorilor de transport rutier de călători, a anexei 2 la acord privind standardele tehnice aplicabile autobuzelor și autocarelor și a cerințelor privind dispozițiile sociale prevăzute în articolul 8 din acord (2012/25/UE) (JO L 8, 12.1.2012, p. 38).

                     (3)

                        Regulamentul (CE) nr. 1071/2009 al Parlamentului European și al Consiliului din 21 octombrie 2009 de stabilire a unor norme comune privind condițiile care trebuie îndeplinite pentru exercitarea ocupației de operator de transport rutier și de abrogare a Directivei 96/26/CE a Consiliului (JO L 300, 14.11.2009, p. 51).

                     (4)

                        Regulamentul (CE) nr. 1073/2009 al Parlamentului European și al Consiliului din 21 octombrie 2009 privind normele comune pentru accesul la piața internațională a serviciilor de transport cu autocarul și autobuzul și de modificare a Regulamentului (CE) nr. 561/2006 (JO L 300, 14.11.2009, p. 88).

                     (5)

                        COM(2018)288.

                     (6)

                        Decizia 2002/917/CE a Consiliului din 3 octombrie 2002 privind încheierea Acordului Interbus referitor la transportul internațional ocazional de călători efectuat cu autocare și autobuze (JO L 321, 26.11.2002, p. 11).

                     (7)

                        JO L 321, 26.11.2002, p. 44.

    ---documentbreak---

               COMISIA EUROPEANĂ
            Bruxelles,16.5.2018
            COM(2018) 288 final
            ANEXĂ
            la
            Propunerea de DECIZIE A CONSILIULUI
            privind semnarea, în numele Uniunii Europene, a unui Protocol la Acordul privind transportul internațional ocazional de călători cu autocare și autobuze (Acordul Interbus), în ceea ce privește serviciile internaționale regulate și serviciile internaționale regulate speciale de transport de călători cu autocarul și autobuzul

               PROTOCOL

               la Acordul privind transportul internațional ocazional de călători cu autocare și autobuze (Acordul Interbus), în ceea ce privește serviciile internaționale regulate și serviciile internaționale regulate speciale de transport de călători cu autocarul și autobuzul

               PĂRȚILE CONTRACTANTE,

               Având în vedere dorința de a promova dezvoltarea transportului internațional în Europa și de a facilita organizarea și funcționarea sa,

               Având în vedere importanța din ce în ce mai mare a turismului și dorința de a promova în continuare schimburile culturale între părțile contractante la prezentul protocol,

               Având în vedere Acordul privind transportul internațional ocazional de călători cu autocare și autobuze (Acordul Interbus)
                  1
               , astfel cum a fost modificat ulterior, care a intrat în vigoare la 1 ianuarie 2003
                  2
               ,

               Având în vedere dorința de a extinde domeniul de aplicare al serviciilor de transport prevăzute în Acordul Interbus pentru a acoperi, de asemenea, serviciile regulate și serviciile regulate speciale, sub rezerva anumitor condiții,

               întrucât:

               (1)Domeniul de aplicare al Acordului Interbus ar trebui extins prin dispoziții de stabilire a procedurilor pentru serviciile regulate și pentru serviciile regulate speciale supuse autorizării.

               (2)Prezentul protocol, care conține astfel de dispoziții, ar trebui să fie deschis pentru aderare părților contractante la Acordul Interbus.

               (3)Pentru moment, în alte scopuri decât acordurile de parteneriat, liberalizarea serviciilor regulate și a serviciilor regulate speciale supuse autorizării ar trebui să se aplice numai serviciilor cu originea sau destinația pe teritoriul părții contractante de stabilire a operatorului de transport rutier, în care sunt înmatriculate vehiculele operatorului.

               (4)Deși ar trebui exclusă posibilitatea ca operatorii stabiliți pe teritoriul unei alte părți contractante să opereze servicii regulate sau servicii regulate speciale cu originea și destinația pe teritoriul aceleiași părți contractante, acestor operatori de transport ar trebui să li se permită să îmbarce sau să debarce călători în puncte de oprire prestabilite ca parte a unui serviciu de transport, cu condiția să nu transporte călători între două stații pe teritoriul unei părți contractante care nu este partea lor contractantă de stabilire.

               (5)Principiul nediscriminării pe motiv de naționalitate sau de loc de stabilire al operatorului de transport, precum și al originii și destinației autobuzului sau a autocarului și serviciul furnizat ar trebui să se aplice ca fundament unitar al furnizării de servicii de transport rutier internațional de călători.

               (6)Este necesar să se asigure modele standardizate ale formularului de cerere și de autorizare pentru serviciile internaționale regulate și pentru serviciile internaționale regulate speciale, în vederea facilitării și simplificării procedurilor. De asemenea, pentru a se evita interpretările divergente, ar trebui specificate documentele care servesc drept cerințe de control, care trebuie păstrate la bordul vehiculului și prezentate la solicitarea oricărui agent de control autorizat în conformitate cu prezentul protocol.

               (7)Autorizația pentru serviciile internaționale regulate și serviciile internaționale regulate speciale de transport rutier de călători, aprobată de autoritățile competente relevante ale tuturor părților contractante din statele membre de origine și de destinație din Uniune ale serviciului sau din statele membre și din cele de traversare, în conformitate cu „procedura de autorizare”, și acordată de autoritatea de autorizare a punctului de origine sau de destinație al serviciului, ar trebui să permită operatorului solicitant stabilit pe teritoriul unei părți contractante de origine sau de destinație ori operatorului stabilit pe teritoriul părții contractante și desemnat de către alți operatori în aceste scopuri sau în cazul unui parteneriat sau al unor grupuri, să efectueze serviciul între originea și destinația rutei. Această autorizație ar trebui să constituie singura autorizație necesară pentru furnizarea serviciului. Nu ar trebui să fie nevoie de autorizații separate pentru a traversa părțile contractante sau statele membre ale Uniunii ori frontierele lor ca parte a serviciului, indiferent dacă pasagerii sunt îmbarcați sau debarcați pe teritoriul părții contractante sau al unui stat membru al Uniunii de traversare.

               (8)Sub rezerva anumitor condiții, o parte contractantă sau un stat membru al Uniunii Europene ar trebui să poată să decidă, fără discriminare, că serviciile internaționale regulate și serviciile internaționale regulate speciale, cu originea sau cu destinația pe teritoriul său, ar trebui să facă obiectul unor acorduri de parteneriat între operatorii de origine și de destinație ai respectivului serviciu. Operatorii stabiliți pe teritoriul părților contractante sau în statele Uniunii pe care serviciile le traversează și în care există puncte de îmbarcare și debarcare a călătorilor, pot să adere la aceste parteneriate.

               (9)Este oportun să se instituie un comitet mixt pentru gestionarea prezentului protocol, în scopul asigurării unei aplicări corespunzătoare și uniforme, și să se adapteze anexele la progresele tehnice și legislative.

               (10)Este necesar ca părțile contractante să aplice măsuri sociale uniforme privind activitatea echipajelor autobuzelor și autocarelor angajate în transportul rutier internațional, reglementate de normele consacrate în Acordul Interbus, la care ar trebui să facă trimitere prezentul protocol.

               (11)Condițiile în care se furnizează serviciile regulate și serviciile regulate speciale ar trebui reglementate de normele consacrate în Acordul Interbus, la care ar trebui să se refere prezentul protocol, sub rezerva unor norme specifice, astfel cum se prevede în anexa 1 la prezentul protocol.

               (12)Armonizarea condițiilor tehnice aplicabile autocarelor și autobuzelor care efectuează servicii internaționale între părțile contractante ar trebui reglementată de normele consacrate în Acordul Interbus, la care ar trebui să se refere prezentul protocol, astfel cum se prevede în anexa 2 la prezentul protocol.

               HOTĂRĂSC să stabilească norme uniforme pentru transportul internațional regulat și pentru transportul internațional regulat special de călători cu autobuzul și autocarul și

               CONVIN DUPĂ CUM URMEAZĂ:

               SECȚIUNEA I

               DOMENIU DE APLICARE ȘI DEFINIȚII

               Articolul 1

               Domeniul de aplicare

               (1)
                     Prezentul protocol se aplică:

               (a) transportului rutier internațional de călători, având orice naționalitate, prin intermediul serviciilor regulate și al serviciilor regulate speciale cu autocarul și cu autobuzul:

               –efectuate între teritoriile a două părți contractante și, dacă se dovedește necesar în timpul derulării unor astfel de servicii, prin traversarea teritoriului unei alte părți contractante sau a teritoriului unui stat care nu este parte contractantă,

               –efectuate, contra cost în numele unui terț, de operatori de transport stabiliți pe teritoriul unei părți contractante de origine și/sau destinație ale serviciului și, în cazul unui parteneriat, pe teritoriul părților contractante sau al statelor membre ale Uniunii pe care le traversează serviciul, cu puncte de îmbarcare și debarcare a călătorilor, dacă aceștia decid astfel, în conformitate cu legislația aplicabilă, și care dețin o licență pentru efectuarea transportului de călători prin servicii internaționale regulate și servicii internaționale regulate speciale cu autocarul și autobuzul,

               –efectuate utilizând autobuze și autocare înmatriculate pe teritoriul părții contractante în care este stabilit operatorul de transport;

               (b) curselor fără călători ale autobuzelor și autocarelor care efectuează aceste servicii.

               (2)
                     Nicio dispoziție din prezentul protocol nu poate fi interpretată ca oferind posibilitatea de operare a serviciilor regulate sau a serviciilor regulate speciale cu originea și destinația pe teritoriul aceleiași părți contractante de către operatori stabiliți pe teritoriul unei alte părți contractante (cabotaj).

               (3)
                     În conformitate cu dispozițiile de la alineatul (1) și sub rezerva dispozițiilor de la alineatul (2), în cazul în care transportul face parte dintr-un serviciu în direcția sau din direcția teritoriului în care este stabilit operatorul de transport, călătorii pot fi îmbarcați sau debarcați pe teritoriul oricărei părți contractante de traversare care autorizează o oprire pe teritoriul său.

               (4)
                     Prezentul protocol nu se aplică:

               –utilizării, la transportul de mărfuri în scopuri comerciale, a autobuzelor și autocarelor proiectate pentru transportul de călători;

               –serviciilor pe cont propriu.

               Articolul 2

               Nediscriminarea

               Părțile contractante se asigură că prezentului protocol i se aplică principiul nediscriminării pe motive de naționalitate sau de loc de stabilire al operatorului de transport, precum și al originii sau destinației autocarului sau autobuzului și al serviciului furnizat.

               Articolul 3

               Definiții

               (1)
                     În sensul prezentului protocol, se aplică definițiile de la articolul 3 din Acordul Interbus.

               (2)
                     Fără a aduce atingere alineatului (1), în sensul prezentului protocol, se aplică următoarele definiții suplimentare:

               (a)„Acordul Interbus” înseamnă acordul privind transportul internațional ocazional de călători cu autocare și autobuze
                  3
                care a intrat în vigoare la 1 ianuarie 2003
                  4
               , astfel cum a fost modificat ulterior;

               (b)„parteneriat” înseamnă orice acord sau alte aranjamente contractuale de orice tip conform cărora părțile semnatare, cunoscute drept parteneri, se angajează să coopereze în ceea ce privește serviciul care urmează să fie furnizat;

               (c)„întreprindere asociată” înseamnă o întreprindere în cadrul căreia una sau mai multe întreprinderi (întreprinderea sau întreprinderile-mamă) au un interes de participare și ale cărei politici de funcționare și financiare sunt influențate semnificativ de respectiva întreprindere sau de respectivele întreprinderi.

               (d)„grup” înseamnă oricare dintre următoarele:

               –una sau mai multe întreprinderi asociate și întreprinderea sau întreprinderile lor mamă;

               –una sau mai multe întreprinderi asociate care au aceeași întreprindere-mamă sau aceleași întreprinderi-mamă;

               Secțiunea II

               CONDIȚII CARE SE APLICĂ OPERATORILOR DE TRANSPORT RUTIERI DE CĂLĂTORI

               Articolul 4

               Părțile contractante aplică dispozițiile menționate în anexa 1.

               SECȚIUNEA III

               CONDIȚII TEHNICE APLICABILE VEHICULELOR

               Articolul 5

               Autobuzele și autocarele utilizate pentru efectuarea serviciilor internaționale regulate sau a serviciilor internaționale regulate speciale care fac obiectul prezentului protocol trebuie să respecte standardele tehnice prevăzute în anexa 2.

               SECȚIUNEA IV

               ACCESUL LA PIAȚĂ

               Articolul 6

               Serviciile internaționale regulate și serviciile internaționale regulate speciale supuse autorizării

               (1)
                     Serviciile regulate sunt deschise tuturor, fiind supuse, după caz, rezervării obligatorii.

               (2)
                     Serviciile regulate și serviciile regulate speciale sunt supuse autorizării în conformitate cu secțiunea VI.

               (3)
                     Caracterul regulat al serviciului nu este afectat de nicio ajustare a condițiilor de operare a serviciilor.

               (4)
                     Organizarea de servicii paralele sau temporare care deservesc același public ca și serviciile regulate existente, nedeservirea anumitor stații și deservirea de stații suplimentare în serviciile regulate existente sunt guvernate de aceleași norme ca și serviciile regulate existente.

               (5)
                     În conformitate cu normele aplicabile privind concurența, o parte contractantă sau un stat membru al Uniunii Europene poate decide, de la caz la caz, fără discriminare, că serviciile internaționale regulate și serviciile internaționale regulate speciale de transport rutier de călători cu originea sau destinația pe teritoriul său fac obiectul unor acorduri de parteneriat între operatorii stabiliți pe teritoriul părții contractante sau statul membru de origine și de destinație din Uniune ale serviciului respectiv.

               Operatorii stabiliți pe teritoriul părților contractante și în statele Uniunii traversate, unde există puncte de îmbarcare și debarcare a călătorilor, pot să adere la aceste parteneriate dacă decid în acest sens.

               Părțile contractante și statele membre implicate din Uniune informează comitetul mixt instituit în temeiul articolului 18 din prezentul protocol cu privire la orice astfel de decizie, prezentând justificările aferente.

               (6)
                     În conformitate cu normele aplicabile privind concurența, operatorii pot, în mod voluntar, să formeze parteneriate pentru efectuarea de servicii regulate sau de servicii regulate speciale. La aceste parteneriate pot participa:

               –operatorii stabiliți pe teritoriul părților contractante sau al unui stat membru al Uniunii de origine sau de destinație a serviciului;

               –operatorii stabiliți pe teritoriul părților contractante sau în statele Uniunii traversate, unde există puncte de îmbarcare și debarcare a călătorilor.

               SECȚIUNEA V

               DISPOZIȚII VAMALE ȘI FISCALE

               Articolul 7

               Prezentului protocol i se aplică Secțiunea V (dispoziții sociale) și secțiunea VI (dispoziții vamale și fiscale) din Acordul Interbus.

               SECȚIUNEA I

               AUTORIZAȚIA PENTRU SERVICIILE INTERNAȚIONALE REGULATE ȘI PENTRU SERVICIILE INTERNAȚIONALE REGULATE SPECIALE

               Articolul 8

               Tipul de autorizație

               (1)
                     Autorizațiile pentru serviciile internaționale regulate și serviciile internaționale regulate speciale de transport de călători trebuie emise de autoritatea competentă a părții contractante pe al cărei teritoriu este stabilit operatorul de transport (denumită în continuare „autoritatea de autorizare”).

               (2)
                     În cazul unui operator stabilit în Uniunea Europeană, autoritatea de autorizare este autoritatea competentă din statul membru de origine sau de destinație.

               (3)
                     În cazul unui grup de operatori care intenționează să opereze servicii internaționale regulate sau servicii internaționale regulate speciale și în cazul unui parteneriat între întreprinderi (operatori) format din cel puțin două părți contractante pe teritoriul cărora călătorii sunt îmbarcați și debarcați, autoritatea de autorizare este autoritatea competentă căreia i se adresează cererea, în conformitate cu articolul 9 alineatul (1) al doilea paragraf.

               (4)
                     Autorizațiile se eliberează pe numele operatorului și nu sunt transmisibile. Cu toate acestea, un operator care a primit o autorizație poate, cu aprobarea autorității de autorizare, să presteze serviciul prin intermediul unui subcontractant, dacă o atare posibilitate respectă legislația părții contractante. În acest caz, autorizația indică numele subcontractantului și rolul acestuia. Subcontractantul trebuie să îndeplinească condițiile menționate la articolele 1, 4 și 5 și, în ceea ce privește dispozițiile sociale, pe cele prevăzute la articolul 7, precum și în anexele 1 și 2.

               În cazul unui grup de operatori care intenționează să opereze servicii regulate sau servicii regulate speciale, autorizația se emite pe numele tuturor întreprinderilor din grup și indică numele tuturor operatorilor. Autorizația se emite întreprinderii solicitante, desemnate de către ceilalți operatori în aceste scopuri, iar celorlalte întreprinderi li se emit copii certificate conforme cu originalul.

               În cazul unui parteneriat, fiecărei întreprinderi partenere i se emit exemplare originale ale autorizației, pe care figurează numele fiecărei întreprinderi.

               În cazurile în care un grup sau un parteneriat efectuează servicii internaționale regulate sau servicii internaționale regulate speciale, astfel cum se menționează la al doilea și al treilea paragraf, deciziile cu privire la repartizarea performanțelor de trafic între operatorii participanți trebuie lăsate la latitudinea operatorilor.

               (5)
                     Perioada de valabilitate maximă a autorizației este de cinci ani. Aceasta poate fi stabilită la o perioadă mai scurtă, fie la cererea solicitantului, fie prin acordul reciproc al autorităților competente ale statelor membre pe teritoriul cărora sunt îmbarcați sau debarcați călători.

               (6)
                     Autorizația stabilește:

               (a)tipul de serviciu;

               (b)traseul serviciului, în special punctul de plecare și cel de sosire;

               (c)durata de valabilitate a autorizației;

               (d)opririle și orarul.

               (7)
                     Autorizația trebuie să fie conformă cu modelul prezentat în anexa 4.

               (8)
                     Sub rezerva articolului 1 alineatul (2), autorizațiile îndreptățesc titularul sau titularii să presteze servicii internaționale regulate sau servicii regulate speciale pe teritoriile tuturor părților contractante pe care le traversează rutele serviciilor.

               (9)
                     Operatorul unui serviciu regulat sau al unui serviciu regulat special poate utiliza vehicule suplimentare pentru a face față situațiilor temporare sau excepționale. Astfel de vehicule suplimentare pot fi utilizate numai în aceleași condiții ca acelea specificate în autorizația menționată la alineatul (6).

               În acest caz, în plus față de documentele menționate la articolul 15, operatorul se asigură că se păstrează la bordul vehiculului și se prezintă, la cerere, oricărui agent autorizat de control, o copie a contractului dintre operatorul serviciului internațional regulat sau al serviciului internațional regulat special și întreprinderea care furnizează vehiculele suplimentare sau un document echivalent.

               Articolul 9

               Depunerea cererilor de autorizare pentru serviciile internaționale regulate și pentru serviciile internaționale regulate speciale

               (1)
                     Cererile de autorizare pentru serviciile internaționale regulate și pentru serviciile internaționale regulate speciale se transmit de către operator autorității de autorizare competente.

               Pentru fiecare serviciu, se depune o singură cerere. În cazurile menționate la articolul 8 alineatul (3), aceasta se depune de către operatorul desemnat de către ceilalți operatori în aceste scopuri.

               Cererea se adresează autorității de autorizare a părții contractante pe al cărei teritoriu este stabilit operatorul care depune cererea.

               (2)
                     Cererea de autorizare se întocmește pe baza modelului prevăzut în anexa 3.

               (3)
                     Solicitanții furnizează autorității de autorizare toate informațiile pe care le consideră relevante sau pe care autoritatea de autorizare le solicită, în special documentele enumerate în anexa 3.

               Articolul 10

               Procedura de autorizare

               (1)
                     Autorizația se eliberează de comun acord cu autoritățile competente ale tuturor părților contractante pe teritoriul cărora călătorii sunt îmbarcați sau debarcați. Autoritatea de autorizare transmite acestor autorități, precum și autorităților competente ale părților contractante ale căror teritorii sunt traversate fără să fie îmbarcați sau debarcați călători, o copie a cererii, însoțită de orice altă documentație relevantă, precum și evaluarea acesteia.

               În ceea ce privește Uniunea Europeană, autoritățile competente menționate la primul paragraf sunt cele ale statelor membre pe ale căror teritorii sunt îmbarcați sau debarcați călătorii și ale căror teritorii sunt traversate fără să fie îmbarcați sau debarcați călători.

               (2)
                     Autoritățile competente ale părților contractante cărora le-a fost solicitat acordul comunică autorității de autorizare decizia lor cu privire la cerere, în termen de patru luni. Acest termen este calculat începând cu data primirii solicitării acordului, care figurează în confirmarea de primire. În cazul în care decizia primită din partea autorităților competente ale părții contractante căreia i-a fost solicitat acordul este negativă, aceasta se motivează în mod corespunzător. În cazul în care autoritatea de autorizare nu primește răspuns în termen de patru luni, se consideră că autoritățile consultate și-au dat acordul și autoritatea de autorizare poate acorda autorizația.

               Autoritățile părților contractante ale căror teritorii sunt traversate fără a îmbarca sau debarca călători pot transmite observațiile lor autorității de autorizare, în termenul prevăzut la primul paragraf.

               (3)
                     Autoritatea de autorizare ia o decizie cu privire la cerere în termen de șase luni de la data depunerii cererii de către transportator.

               (4)
                     Autorizația se acordă cu excepția situațiilor în care:

               (a)solicitantul nu este în măsură să furnizeze serviciul care face obiectul cererii cu echipamentul pe care îl are în mod direct la dispoziție;

               (b)solicitantul nu se conformează legislației interne sau internaționale în domeniul transportului rutier și, în special, condițiilor și specificațiilor privind autorizațiile pentru serviciile de transporturi internaționale rutiere de persoane sau a săvârșit încălcări grave ale legislației părții contractante în materie de transport rutier, în special în ceea ce privește normele care se aplică vehiculelor și perioadelor de conducere și perioadelor de repaus ale conducătorilor auto;

               (c)în cazul unei cereri de reînnoire a autorizației, condițiile de autorizare nu au fost respectate;

               (d)o parte contractantă decide, pe baza unei analize detaliate, că serviciul în cauză ar afecta serios, pe secțiunile direct implicate, viabilitatea unui serviciu comparabil reglementat de unul sau mai multe contracte de servicii publice în conformitate cu legislația părții contractante. În acest caz, partea contractantă stabilește criterii nediscriminatorii care să permită determinarea măsurii în care serviciul care face obiectul cererii ar afecta în mod serios viabilitatea serviciului comparabil menționat anterior și le transmite celorlalte părți contractante menționate la articolul 10 alineatul (1);

               (e)o parte contractantă decide pe baza unei analize detaliate că scopul principal al serviciului nu este acela de a transporta persoane între stații aflate pe teritoriul unor părți contractante diferite.

               În eventualitatea în care un serviciu internațional existent cu autocarul și autobuzul afectează serios viabilitatea unui serviciu comparabil reglementat de unul sau mai multe contracte de servicii publice, în conformitate cu legislația părții contractante privind segmentele directe implicate, din motive excepționale care nu ar fi putut fi prevăzute în momentul acordării autorizației, o parte contractantă, cu acordul celorlalte părți contractante menționate la articolul 10 alineatul (1), poate suspenda sau retrage autorizația de operare a serviciului internațional cu autocarul și autobuzul, cu un preaviz de șase luni comunicat operatorului de transport.

               Faptul că un operator de transport oferă prețuri mai mici decât alți operatori de transport rutieri sau faptul că legătura în chestiune este deja operată de alți operatori de transport rutieri nu constituie în sine o justificare pentru respingerea cererii.

               (5)
                     Autoritatea de autorizare și autoritățile competente ale tuturor părților contractante implicate în procedura de realizare a acordului prevăzut la alineatul (1) pot refuza cererile numai pe baza motivelor prevăzute în prezentul protocol.

               (6)
                     După încheierea procedurii stabilite la alineatele (1)-(5), autoritatea de autorizare acordă autorizația sau respinge cererea în mod oficial.

               Deciziile de respingere a unei cereri trebuie motivate. Părțile contractante asigură întreprinderilor de transport posibilitatea de a-și prezenta punctul de vedere în cazul în care cererea lor este respinsă.

               Autoritatea de autorizare informează toate autoritățile menționate la alineatul (1) cu privire la decizia adoptată și trimite acestora o copie a autorizației.

               Articolul 11

               Reînnoirea și modificarea autorizației

               (1)
                     Articolul 10 se aplică, mutatis mutandis, cererilor de reînnoire a autorizațiilor sau de modificare a condițiilor în care trebuie efectuate serviciile care fac obiectul autorizației.

               (2)
                     În cazul unei modificări minore a condițiilor de operare, în special al ajustării intervalelor, tarifelor și orarelor, autoritatea de autorizare trebuie să transmită celorlalte părți contractante numai informațiile cu privire la modificare. Modificarea orarelor sau intervalelor într-un mod care afectează calendarul controalelor la frontierele dintre părțile contractante sau la frontierele țărilor terțe nu se consideră a fi o modificare minoră.

               (3)
                     Părțile contractante respective pot conveni ca autoritatea de autorizare să decidă singură cu privire la modificarea condițiilor în care este operat un serviciu.

               Articolul 12

               Expirarea autorizației

               (1)
                     O autorizație pentru un serviciu internațional regulat și pentru un serviciu internațional regulat special expiră la sfârșitul perioadei de valabilitate sau după trei luni de la primirea, de către autoritatea de autorizare, a notificării de la deținătorul acesteia privind intenția de a-și retrage serviciul. Această notificare trebuie motivată în mod corespunzător.

               (2)
                     În cazul în care cererea pentru un serviciu a încetat să mai existe, perioada de notificare prevăzută la alineatul (1) este de o lună.

               (3)
                     Autoritatea de autorizare informează autoritățile competente ale celorlalte părți contractante vizate cu privire la faptul că autorizația a expirat.

               (4)
                     Titularul autorizației comunică utilizatorilor respectivului serviciu, prin mijloace adecvate de publicitate, retragerea serviciului de pe piață, cu o lună înainte de data respectivă.

               Articolul 13

               Obligațiile operatorilor de transport

               (1)
                     Cu excepția cazurilor de forță majoră, până la expirarea autorizației, operatorul unui serviciu internațional regulat sau al unui serviciu internațional regulat special ia toate măsurile necesare pentru a garanta un serviciu de transport care să îndeplinească standardele de continuitate, regularitate și capacitate și care să respecte celelalte condiții stabilite la articolul 8 alineatul (6).

               (2)
                     Operatorul de transport are obligația de a afișa traseul serviciului, opririle, orarul, tarifele și celelalte condiții de operare astfel încât aceste informații să fie ușor de accesat de către toți utilizatorii.

               (3)
                     Părțile contractante vizate, de comun acord și în acord cu deținătorul autorizației, au dreptul de a aduce modificări în ceea ce privește condițiile de operare a unui serviciu internațional regulat sau a unui serviciu internațional regulat special.

               Secțiunea VII

               DISPOZIȚII MENITE SĂ GARANTEZE RESPECTAREA PREZENTULUI PROTOCOL

               Articolul 14

               Autoritățile competente ale părților contractante se asigură că operatorii de transport respectă dispozițiile prezentului protocol.

               Articolul 15

               (1)
                     Fără a aduce atingere articolului 8 alineatul (9), autorizația de operare a serviciilor internaționale regulate și a serviciilor internaționale regulate speciale sau o copie certificată conformă a acesteia, precum și licența operatorului de transport pentru transportul rutier internațional de călători sau o copie certificată conformă a acesteia, prevăzută conform legislației naționale sau legislației Uniunii Europene, trebuie păstrată în autocar sau autobuz și trebuie prezentată la cererea oricărui agent autorizat de control.

               (2)
                     Fără a aduce atingere dispozițiilor de la alineatul (1) și celor de la articolul 8 alineatul (9), în cazul serviciilor regulate speciale, contractul încheiat între organizator și operatorul de transport sau o copie a acestuia, precum și un document care atestă că, în scopul efectuării unui serviciu regulat special, călătorii constituie o categorie specifică de persoane cu excluderea altor persoane, servesc, de asemenea, ca documente de control, se păstrează la bordul vehiculului și se prezintă la solicitarea oricărui agent de control autorizat.

               SECȚIUNEA VIII

               DISPOZIȚII GENERALE ȘI FINALE

               Articolul 16

               Durata protocolului — Evaluarea funcționării protocolului

               (1)
                     Prezentul protocol se încheie pe o perioadă de cinci ani de la data intrării în vigoare.

               (2)
                     Durata prezentului protocol se prelungește automat pe perioade succesive de câte cinci ani, pentru părțile contractante care nu-și exprimă dorința de a-l denunța. În acest din urmă caz, partea contractantă vizată notifică depozitarul asupra intenției sale, în conformitate cu articolul 31 din Acordul Interbus.

               (3)
                     Înainte de sfârșitul fiecărei perioade de cinci ani, comitetul mixt menționat la articolul 18 din prezentul protocol face evaluarea funcționării prezentului protocol, de preferință împreună cu evaluarea Acordului Interbus.

               Articolul 17

               Acordurile bilaterale, ratificarea sau aprobarea și depozitarul protocolului, intrarea în vigoare a protocolului, denunțare și limbi

               (1)
                     Dispozițiile de la articolele 25, 27, 28, 31 și 34 din Acordul Interbus se aplică mutatis mutandis prezentului protocol.

               (2)
                     Dispozițiile prezentului protocol înlocuiesc dispozițiile relevante ale acordurilor încheiate între părțile contractante, precum și între părțile contractante și statele membre ale Uniunii.

               Cu toate acestea, fără a aduce atingere articolului 25 din Acordul Interbus, dispozițiile relevante ale acordurilor existente între părțile contractante, precum și între părțile contractante și statele membre ale Uniunii pot fi menținute pentru o perioadă de cinci ani, menționată la articolul 8 alineatul (5), calculată de la data intrării în vigoare a prezentului protocol pentru părțile contractante în cauză.

               Articolul 18

               Comitetul mixt

               (1)
                     Pentru a facilita gestionarea prezentului protocol, se instituie un comitet mixt. Comitetul mixt este format din reprezentanți ai părților contractante.

               (2)
                     Articolele 23 și 24 din Acordul Interbus se aplică mutatis mutandis.

               Articolul 19

               Aderarea la Uniunea Europeană a unei părți contractante care nu este membră a Uniunii Europene

               (1)
                     Comitetul mixt menționat la articolul 18 trebuie informat cu privire la cererea formulată de o parte contractantă sau de un stat terț de a deveni membru al Uniunii Europene.

               (2)
                     Uniunea Europeană informează părțile contractante atunci când o parte contractantă aderă la Uniune.

               (3)
                     O parte contractantă la prezentul protocol, care a aderat la Uniunea Europeană, este tratată ca un stat membru al Uniunii Europene, și nu ca parte contractantă distinctă la prezentul protocol începând cu data aderării.

               (4)
                     Părțile contractante examinează, în cadrul Comitetului mixt, efectul unei astfel de aderări asupra prezentului protocol. Comitetul mixt decide cu privire la orice măsuri de ajustare sau de tranziție necesare în acest sens.

               Articolul 20

               Semnătura

               (1)
                     Prezentul Protocol este deschis spre semnare la Bruxelles, de la [ADD DATES: THE DATE OF ADOPTION OF THE COUNCIL DECISION TO A DATE 9 MONTHS THEREAFTER], la Secretariatul General al Consiliului Uniunii Europene, care va acționa în calitate de depozitar al Protocolului.

               (2)
                     Semnatarii pot să semneze, să ratifice sau să adere la protocol numai după ce au semnat, au ratificat sau au aderat la Acordul Interbus. Instrumentele de semnare, aderare sau ratificare se depun la depozitar, care informează celelalte părți contractante în acest sens.

               Articolul 21

               Aderarea

               După intrarea în vigoare a prezentului protocol, orice parte contractantă la Acordul Interbus poate să adere și la prezentul protocol.

               Articolul 30 alineatele (3) și (4) din Acordul Interbus se aplică mutatis mutandis.

               Articolul 22

               Anexe

               Anexele la prezentul protocol sunt parte integrantă a acestuia.

               Adoptat la Bruxelles,

               DREPT CARE subsemnații plenipotențiari au semnat prezentul protocol.

               Open for signature in Brussels between [ADD DATES: THE DATE OF THE ADOPTION OF THE COUNCIL DECISION AND A DATE 9 MONTHS THEREAFTER]

               Ouvert à la signature à Bruxelles entre le [ADD DATES: THE DATE OF THE ADOPTION OF THE COUNCIL DECISION ET A DATE 9 MONTHS THEREAFTER]

               Liegt zwischen dem [ADD DATES: THE DATE OF THE ADOPTION OF THE COUNCIL DECISION UND A DATE 9 MONTHS THEREAFTER] in Brüssel zur Unterzeichnung auf

               For the European Union

               Pour l’Union européenne

               Für die Europäische Union

               For the Republic of Albania

               Pour la République d’Albanie

               Für die Republik Albanien

               For Bosnia and Herzegovina

               Pour Bosnie et Herzégovine

               Für Bosnien und Herzegowina

               For the former Yugoslav Republic of Macedonia

               Pour l'ancienne République yougoslave de Macédoine

               Für die ehemalige jugoslawische Republik Mazedonien

               For the Republic of Moldova

               Pour la République de Moldova

               Für die Republik Moldau

               For Montenegro

               Pour Monténégro

               Für Montenegro

               For the Republic of Turkey

               Pour la République de Turquie

               Für die Republik Türkei

               For Ukraine

               Pour l'Ukraine

               Für Ukraine

               ANEXA 1

               Condițiile aplicabile operatorilor de transport rutier de călători

               Anexa 1 la Acordul Interbus se aplică prezentului protocol, sub rezerva următoarelor condiții:

               Regulamentul (CE) nr. 1071/2009 al Parlamentului European și al Consiliului din 21 octombrie 2009 de stabilire a unor norme comune privind condițiile care trebuie îndeplinite pentru exercitarea ocupației de operator de transport rutier și de abrogare a Directivei 96/26/CE a Consiliului (JO L 300, 14.11.2009, p. 51), modificat ultima dată prin Regulamentul (UE) nr. 517/2013 al Consiliului din 13 mai 2013 (JO L 158, 10.6.2013, p. 1) se aplică prezentului protocol cu excluderea articolului 16 alineatele (5)-(7), a articolelor 18-21, a articolului 23 și a articolelor 25-28. Drepturile și obligațiile statelor membre ale Uniunii Europene se aplică mutatis mutandis părților contractante.

               Regulamentul (UE) nr. 181/2011 al Parlamentului European și al Consiliului din 16 februarie 2011 privind drepturile pasagerilor care călătoresc cu autobuzul și autocarul și de modificare a Regulamentului (CE) nr. 2006/2004 (JO L 55, 28.2.2011, p. 1) se aplică prezentului protocol cu excluderea articolului 3 literele (a) și (b), a ultimelor două teze de la articolul 12, a articolului 18, a articolului 28 alineatul (2), a articolelor 29-30, a ultimei teze de la articolul 31 și a articolului 32. Drepturile și obligațiile statelor membre ale Uniunii Europene se aplică mutatis mutandis părților contractante.

               ANEXA 2

               Standarde tehnice aplicabile autobuzelor și autocarelor

               Anexa 2 la Acordul Interbus se aplică prezentului protocol.

               ANEXA 3

               Model de cerere de autorizare a unui serviciu internațional regulat și a unui serviciu internațional regulat special

               (hârtie albă — DIN A4)

                        (A se formula în limba sau limbile oficiale sau într-una dintre limbile oficiale ale părții contractante unde se face cererea)

               FORMULAR DE CERERE PENTRU O AUTORIZAȚIE SAU REÎNNOIREA UNEI AUTORIZAȚII DE A EFECTUA UN SERVICIU INTERNAȚIONAL REGULAT SAU UN SERVICIU INTERNAȚIONAL REGULAT SPECIAL
                  5

               Începerea unui serviciu regulat
                     □

               Începerea unui serviciu regulat special
                     □

               Reînnoirea autorizației pentru un serviciu
                     □

               Modificarea condițiilor de autorizare pentru un serviciu
                     □

               efectuat cu autocarul și cu autobuzul între părțile contractante în conformitate cu Protocolul privind serviciile internaționale regulate și serviciile internaționale regulate speciale de transport de călători cu autocarul și cu autobuzul la Acordul privind transportul internațional ocazional de călători cu autocare și autobuze (Acordul Interbus).

               ......................................................................................................................................................................................................

               (Autoritatea de autorizare)

               1.Numele și prenumele sau denumirea comercială a operatorului solicitant; în cazul unei cereri depuse de un grup de operatori sau de un parteneriat, numele operatorului desemnat de ceilalți operatori pentru depunerea cererii:

               .................................................................................................................................................................

               .................................................................................................................................................................

               2.Servicii care urmează a fi efectuate (1)

               de un operator □ de un grup de operatori □ în parteneriat □ de un subcontractant □

               3.Numele și adresele operatorului sau, în cazul unui grup de operatori sau al unui parteneriat, numele tuturor operatorilor din grup sau din parteneriat; în plus, subcontractanții se identifică prin numele lor (
                  6
               )

               3.1.................................................................................... tel...........................................

               3.2.................................................................................... tel...........................................

               3.3.................................................................................... tel...........................................

               3.4.................................................................................... tel...........................................

               (A doua pagină a cererii de autorizare sau de reînnoire a autorizației)

               4.În cazul unui serviciu regulat special:

               4.1.Categoria de călători: (
                  7
               ) lucrători □ elevi/studenți □ alții □

               5.Perioada de valabilitate a autorizației solicitată sau data până la care se va desfășura serviciul:

               .......................................................................................................................................................

               6.Traseul principal al serviciului (a se sublinia punctele de îmbarcare și debarcare, cu adresa completă):(
                  8
               )

               ......................................................................................................................................................

               ......................................................................................................................................................

               ......................................................................................................................................................

               7.Perioada de operare: ............................................................................................

               .....................................................................................................................................................

               .....................................................................................................................................................

               8.Frecvența (zilnic, săptămânal etc.): ..........................................................................

               9.Tarifele............................................. anexa atașată.

               10.A se anexa graficul de conducere pentru a permite verificarea respectării normelor internaționale referitoare la perioadele de conducere și de repaus.

               11.Numărul autorizațiilor sau al copiilor certificate conforme cu originalul ale autorizațiilor solicitate: (
                  9
               )

               ................................................................................................................................................................

               12.Informații suplimentare:

               ................................................................................................................................................................

               (Locul și data)
                     (Semnătura solicitantului)

               .................................................................................................................................................................

               Se atrage atenția solicitantului asupra faptului că, deoarece autorizația sau copia conformă cu originalul a acesteia trebuie să fie păstrată la bordul vehiculului, numărul autorizațiilor sau al copiilor certificate conforme cu originalul, eliberate de autoritatea de autorizare, pe care solicitantul trebuie să le dețină, trebuie să corespundă în același timp numărului de vehicule necesare pentru desfășurarea serviciului solicitat .

               Aviz important

               În special, următoarele documente trebuie anexate la cerere:

               (a) calendarul, inclusiv intervalele de timp pentru controalele la punctele de trecere a frontierei relevante;

               (b) o copie certificată conformă cu originalul a licenței sau a licențelor operatorului sau operatorilor pentru transportul internațional rutier de călători, eliberată în conformitate cu legislația națională sau a Uniunii;

               (c) o hartă la o scară potrivită, pe care să fie marcate traseul și punctele de oprire unde sunt îmbarcați sau debarcați călătorii;

               (d) graficul de conducere, pentru a permite verificarea respectării normelor internaționale cu privire la perioadele de conducere și de odihnă.

               (e) orice informație utilă privind terminalele de autobuz și autocar.

               ANEXA 4

               Model de autorizație pentru un serviciu internațional regulat și pentru un serviciu internațional regulat special

               (Prima pagină a autorizației)

               (hârtie portocalie – DIN A4)

                        (A se formula în limba sau limbile oficiale sau într-una dintre limbile oficiale ale părții contractante unde se face cererea)

               Autorizație

               În conformitate cu Protocolul privind serviciile internaționale regulate și serviciile internaționale regulate speciale de transport de călători cu autocarul și cu autobuzul, între părțile contractante, la Acordul privind transportul internațional ocazional de călători cu autocare și autobuze (Acordul Interbus).

               STATUL EMITENT: …………………………………………………………………………….…..

               Autoritatea de autorizare: …………………………………………………………………………….

               Semnul distinctiv al părții contractante: …………….(
                  10
               )

               AUTORIZAȚIA Nr.: ……………………………...

               pentru un serviciu regulat □(
                  11
               )

               pentru un serviciu regulat special □ (2)

               cu autocarul și autobuzul între părțile contractante ale Protocolului privind serviciile internaționale regulate și serviciile internaționale regulate speciale de transport de călători cu autocarul și cu autobuzul (Protocolul la Acordul Interbus)

               Pentru: ………………………………………………………………………………………………...

               ………………………………………………………………………………………………………..

               Nume, prenume sau denumirea comercială a operatorului sau a operatorului desemnat în cazul unui grup de întreprinderi sau în cazul unui parteneriat:

               Adresă: ……………………………………………………………………………………………..

               ………………………………………………………………………………………………………..

               Numărul de telefon și fax sau e-mail: .……………………………………………………………………….

               ………………………………………………………………………………………………………..

               (A doua pagină a autorizației)

               Numele, adresa, numărul de telefon și fax sau e-mailurile operatorului sau, în cazul grupurilor de operatori sau al parteneriatelor, numele tuturor operatorilor din grup sau din parteneriat; în plus, numele eventualilor subcontractanți, identificați ca atare:

               (1) ……………………………………………………………………………………………………………

               (2) ……………………………………………………………………………………………………………

               (3) ……………………………………………………………………………………………………………

               (4) ……………………………………………………………………………………………………………

               (5) ……………………………………………………………………………………………………………

               A se atașa lista, dacă este cazul

               Valabilitatea autorizației: De la: ………………………………. Până la: ……………………………..……..

               Locul și data eliberării: ……………………………………………………………………………………….

               Semnătura și ștampila autorității sau agenției emitente: …………………………………………………….

               1. Traseu: ……………………………………………………………………………………………………….

               ………………………………………………………………………………………..:………………………..

               (a)Locul de plecare: …………………………………...…………………………………

               ……………………………………………………………………..............…………………………………....

               (b)Locul de destinație: …………….………………………………………………………

               …………………………………………………………..……………………………………………………...

               Itinerarul principal, având subliniate punctele de îmbarcare și debarcare a călătorilor: …………

               …………………………………………………………………………………………………………………

               2. Orar: ………………………………………………………………………………………………..…

               (anexat la prezenta autorizație)

               3. Serviciu regulat special:

               (a) Categorie de călători: ………………….………………….…

               ……………………………..................

               4. Alte condiții sau puncte speciale …...…………..........

               .............................................................................................

               .............................................................................................

               Ștampila autorității emitente

               Aviz important:

               (1)Această autorizație este valabilă pentru întreaga cursă.

               (2)Autorizația sau o copie certificată conformă cu originalul de către autoritatea emitentă trebuie păstrată în vehicul pe durata parcursului și trebuie prezentată la cererea agenților de control.

               (3)Plecarea sau sosirea are loc pe teritoriul părții contractante în care este stabilit operatorul și în care sunt înmatriculate autobuzele și autocarele.

               (A treia pagină a autorizației)

               CONSIDERAȚII GENERALE

               (1)Operatorul de transport începe serviciul de transport în perioada indicată în decizia autorității de autorizare care acordă autorizația.

               (2)Cu excepția cazurilor de forță majoră, operatorul unui serviciu internațional regulat sau al unui serviciu internațional regulat special ia toate măsurile necesare pentru a garanta un serviciu de transport care respectă condițiile astfel cum sunt prevăzute în autorizație.

               (3)Operatorul trebuie să pună la dispoziția publicului informațiile privind traseul, punctele de oprire, orarul, tarifele și condițiile de transport.

               (4)Autoritățile competente ale părților contractante vizate, de comun acord și în acord cu deținătorul autorizației, au dreptul de a aduce modificări în ceea ce privește condițiile de operare a unui serviciu internațional regulat și a unui serviciu internațional regulat special.

               (5)Fără a aduce atingere documentelor referitoare la vehicul și șofer (cum ar fi certificatul de înmatriculare al vehiculului și permisul de conducere), următoarele documente sunt folosite ca documente de control în temeiul prezentului protocol, cu obligația de a fi păstrate la bordul vehiculului și prezentate la cererea oricărui agent de control autorizat:

               ·autorizația sau o copie certificată conformă cu originalul acesteia, pentru efectuarea de servicii internaționale regulate sau de servicii internaționale regulate speciale;

               ·licența de operator sau o copie certificată conformă cu originalul a acesteia, pentru transportul internațional rutier de călători, eliberată conform legislației naționale sau a Uniunii Europene;

               ·atunci când operează un serviciu internațional regulat special, contractul încheiat între organizator și operatorul de transport sau o copie certificată conformă cu originalul acestuia, precum și un document care să ateste că pasagerii constituie o categorie specifică de persoane, cu excluderea altor călători în scopul efectuării unui serviciu regulat special.

               ·atunci când operatorul unui serviciu regulat sau al unui serviciu regulat special utilizează vehicule suplimentare pentru rezolvarea situațiilor excepționale sau temporare, în plus față de documentele relevante menționate anterior, o copie a contractului dintre operatorul serviciului regulat sau al serviciului regulat special și întreprinderea care furnizează vehiculele suplimentare sau un document echivalent.

               (A patra pagină a autorizației)

               CONSIDERAȚII GENERALE (continuare)

               (6)Operatorii care operează un serviciu internațional regulat, cu excluderea serviciilor regulate speciale, emit bilete de transport prin care confirmă dreptul călătorului de a fi transportat și care servesc drept document de control care atestă încheierea unui contract de transport între călător și operatorul de transport, fie individual, fie colectiv. Biletele, care pot fi și electronice, trebuie să indice:

               (a)numele operatorului;

               (b)punctele de plecare și destinație și, dacă este cazul, călătoria retur;

               (c)durata de valabilitate a biletului și, dacă este cazul, data și ora plecării;

               (d)prețul transportului.

               Biletul de transport se prezintă de către pasager la cererea oricărui agent autorizat de control.

               (7)Operatorii de transport care operează servicii internaționale regulate sau servicii internaționale regulate speciale de transport de călători permit orice control care urmărește asigurarea faptului că operarea serviciului se efectuează corect, în special în ceea ce privește timpul de condus și de repaus, siguranța rutieră și emisiile.

                     (1)

                        JO L 321, 26.11.2002, p. 13.

                     (2)

                        JO L 321, 26.11.2002, p. 44.

                     (3)

                        JO L 321, 26.11.2002, p. 11.

                     (4)

                        JO L 321, 26.11.2002, p. 44.

                     (5)

                        Bifați sau completați, după caz.

                     (6)

                        A se anexa lista, dacă este cazul.

                     (7)

                        Bifați sau completați, după caz.

                     (8)

                        Autoritatea de autorizare poate solicita ca o listă completă a punctelor de îmbarcare și de debarcare a călătorilor, cu adresa completă, să fie anexată separat la prezentul formular de cerere.

                     (9)

                        Alegeți varianta corespunzătoare.

                     (10)

                        A se completa cu: Albania (AL), Austria (A), Belgia (B), Bosnia și Herțegovina (BA), Bulgaria (BG), Cipru (CY), Republica Cehă (CZ), Croația (HR), Danemarca (DK), Estonia (EST), Finlanda (FIN), Franța (F), Germania (D), Grecia (GR), Irlanda (IRL), Italia (I), Letonia (LV), Lituania (LT), Luxemburg (L), fosta Republică iugoslavă a Macedoniei (MK), Malta (MT), Republica Moldova (MD), Muntenegru (ME), Polonia (PL), Portugalia (P), Regatul Unit (UK), România (RO), Republica Slovacă (SK), Slovenia (SLO), Spania (E), Suedia (S), Turcia (TR), Țările de Jos (NL), Ucraina (UA), Ungaria (H).

                     (11)

                        Bifați sau completați, după caz.